*Anexa nr.1*

*la Ordinul ministrului finanţelor*

*nr. 74 din 10.06.2014*

**CODUL ETIC**

**AL AUDITORULUI INTERN**

**I. DISPOZIŢII GENERALE**

**1.** Codul etic al auditorului intern (în continuare – Codul) reprezintă un ansamblu de principii şi reguli de conduită, care reglementează activitatea auditorilor interni/angajaţilor din cadrul unităţilor de audit intern în domeniul eticii profesionale.

**2.** Codul este elaborat în concordanţă cu prevederile [Legii](TEXT=LPLP20080704158)  nr.158-XVI din 4 iulie 2008 cu privire la funcţia publică şi statutul funcţionarului public (Monitorul Oficial al Republicii Moldova, 2008, nr.230-232, art.840) şi Standardelor naţionale de audit intern, aprobate prin [Ordinul ministrului finanţelor nr.113 din 12 octombrie 20](TEXT=MF052005112898)12 (Monitorul Oficial al Republicii Moldova, 2012, nr.237-241, art.1378).

**3.** Scopul Codului este promovarea culturii etice în activitatea de audit intern.

**4.** Codul urmăreşte atingerea următoarelor obiective:

a) definirea principiilor fundamentale necesare desfăşurării activităţii auditorului intern/angajatului din cadrul unităţii de audit intern;

b) stabilirea normelor de conduită în desfăşurarea activităţii auditorului intern/angajatului din cadrul unităţii de audit intern;

c) asigurarea evitării conflictului de interese dintre auditorul intern/angajatul din cadrul unităţii de audit intern şi unitatea auditată.

**5.** Atingerea obiectivelor Codului implică îndeplinirea următoarelor cerinţe de bază:

a) *performanţa* – desfăşurarea activităţii de audit intern la cei mai înalţi parametri profesionali, în scopul îndeplinirii interesului public, în condiţii de economicitate, eficienţă şi eficacitate;

b) *profesionalismul* – existenţa capacităţilor intelectuale şi experienţei, dobîndite prin perfecţionare profesională continuă şi respectarea Codului etic al auditorului intern, comun tuturor auditorilor interni/angajaţilor din cadrul unităţilor de audit intern;

c) *calitatea activităţii de audit intern* – asigurarea corespunderii nivelului realizării activităţii de audit intern conform [Standardelor naţionale de audit intern](TEXT=CTCT2007112982), legislaţiei în vigoare şi bunelor practici internaţionale;

d) *încrederea* – promovarea bunelor relaţii între auditorii interni/angajaţii din cadrul unităţilor de audit intern, bazate pe principiile cooperării, susţinerii şi corectitudinii profesionale;

e) *conduita adecvată* – comportarea ireproşabilă în realizarea atribuţiilor de serviciu;

f) *credibilitatea* – autenticitatea şi obiectivitatea informaţiei din rapoartele de audit intern.

**6.** Auditorul intern/angajatul din cadrul unităţii de audit intern este responsabil de propriul său comportament în exercitarea atribuţiilor de serviciu şi informează în scris conducătorul unităţii de audit intern în următoarele cazuri:

a) existenţa neclarităţilor în aplicarea sau în domeniile de aplicare a prevederilor Codului;

b) apariţia conflictelor personale între auditorul intern/angajatul din cadrul unităţii de audit intern şi managerul/angajaţii unităţii auditate;

c) constrîngerea să acţioneze în mod inadecvat, lipsit de etică şi să încalce legislaţia în vigoare.

**7.** Orice încălcare a normelor din Cod constituie abatere disciplinară, care se aplică conform prevederilor legislaţiei în vigoare.

**8.** Abateriledisciplinare vor fi examinate de către Comisia de discipină din cadrul entităţii publice, cu adoptarea deciziei respective, conform procedurilor stabilite de legislaţia în vigoare.

**II. PRINCIPII FUNDAMENTALE**

**9.** În desfăşurarea activităţii auditorul intern/angajatul din cadrul unităţii de audit intern respectă următoarele principii fundamentale:

*- integritatea;*

*- independenţa şi obiectivitatea;*

*- competenţa;*

*- confidenţialitatea.*

**10. INTEGRITATEA**

**10.1.** Auditorul intern/angajatul din cadrul unităţii de audit intern este corect, onest şi incoruptibil, integritatea fiind suportul încrederii şi credibilităţii acordate raţionamentului de audit.

**10.2.**Principiul integrităţii impune auditorul intern/angajatul din cadrul unităţii de audit intern să respecte următoarele reguli de conduită:

a) realizarea activităţii cu onestitate, conştiinciozitate şi rigurozitate;

b)respectarea legislaţiei şi exercitarea obligaţiunilor de serviciu în conformitate cu cerinţele funcţiei;

c) evitarea implicării în activităţi ilegale sau fapte, ce discreditează auditorul intern/angajatul din cadrul unităţii de audit intern sau se răsfrîng negativ asupra entităţii publice.

**10.3.** Integritatea implică corectitudine în desfăşurarea activităţii de audit intern, onestitate în realizarea acţiunilor şi sinceritate în discuţiile cu persoanele din unitatea auditată şi entitatea publică. Relaţiile cu colegii şi angajaţii unităţii auditate şi entităţii publice se bazează pe aceleaşi valori.

**10.4.** Activităţile private ale auditorului intern/angajatului din cadrul unităţii de audit intern nu trebuie să influenţeze exercitarea atribuţiilor de serviciu şi să nu se răsfrîngă negativ asupra entităţii publice. În acest context:

a) auditorul intern/angajatul din cadrul unităţii de audit intern, care are relaţii personale sau familiale cu colegii sau angajaţii unităţii auditate informează conducătorul unităţii de audit intern despre conflictul de interese şi nu se implică în realizarea misiunii de audit intern;

b) auditorul intern/angajatul din cadrul unităţii de audit intern nu utilizează funcţia sa pentru a-şi promova interesele personale;

c) auditorul intern/angajatul din cadrul unităţii de audit intern informează conducătorul unităţii de audit intern în cazul în care este implicat într-o acţiune civilă sau penală intentată împotriva sa;

d) auditorul intern/angajatul din cadrul unităţii de audit intern utilizează proprietatea publică numai în scopuri de serviciu.

**10.5.** Relaţiile cu colegii şi angajaţii unităţii auditate se bazează pe corectitudine, onestitate şi sinceritate. În colectivul de muncă este necesară crearea unui mediu de încredere, care permite auditorului intern/angajatului din cadrul unităţii de audit intern exercitarea activităţilor de audit intern în mod profesional.

**10.6.** Auditorul intern/angajatul din cadrul unităţii de audit intern este conştient de responsabilităţile sale pentru neadmiterea discriminării din motive de gen, situaţie matrimonială, dizabilitate, rasă, religie, etc. Este inacceptabilă orice formă de hărţuire, abuz rasial şi intimidare.

**11. INDEPENDENŢA ŞI OBIECTIVITATEA**

**11.1.** Auditorul intern/angajatul din cadrul unităţii de audit intern asigură cel mai înalt nivel de independenţă şi obiectivitate profesională la colectarea, evaluarea şi comunicarea informaţiei despre procesul auditat. Auditorul intern/angajatul din cadrul unităţii de audit intern evaluează imparţial împrejurările relevante ale misiunii de audit intern şi nu este influenţat în formularea constatărilor şi recomandărilor de audit.

**11.2.** Principiul independenţei şi obiectivităţii impune auditorul intern/ angajatul din cadrul unităţii de audit intern să respecte următoarele reguli de conduită:

a) manifestarea independenţei şi obiectivităţii în tratarea aspectelor / problemelor aflate în analiză;

b) evitarea implicării în activităţi sau relaţii, care afectează obiectivitatea;

c) neacceptarea cadourilor şi serviciilor în exercitarea atribuţiilor de serviciu, cu excepţia semnelor de atenţie simbolice, conform normelor de politeţe şi ospitalitate prevăzute de legislaţie;

d) dezvăluirea faptelor, acţiunilor care ar putea denatura raportarea rezultatelor misiunii de audit intern.

**11.3.** Auditorul intern/angajatul din cadrul unităţii de audit intern asigură respectarea principiului de independenţă şi obiectivitate în realizarea activităţii de audit intern. Obiectivitatea nu trebuie să fie subminată de interese personale sau externe.

**11.4.** Auditorul intern/angajatul din cadrul unităţii de audit intern nu se implică în activităţile de audit în interes personal.

**11.5.** Auditorul intern/angajatul din cadrul unităţii de audit intern evită orice îndemn de favoritism în relaţiile cu colegii şi angajaţii unităţii auditate.

**11.6.** Auditorul intern/angajatul din cadrul unităţii de audit intern respectă normele de conduită şi evită orice formă de abuz sau dependenţă, care pot împiedica exercitarea atribuţiilor de serviciu.

**12.** **COMPETENŢA**

**12.1.** Auditorul intern/angajatul din cadrul unităţii de audit intern deţine competenţele necesare profesionale în vederea realizării activităţii de audit intern.

**12.2.** Principiul competenţei impune auditorul intern/angajatul din cadrul unităţii de audit intern să respecte următoarele reguli de conduită:

a) obţinerea consultanţei din partea unui specialist în domeniu, în cazul în care auditorul intern/angajatul din cadrul unităţii de audit intern nu dispune de aptitudini profesionale necesare pentru a realiza misiunea de audit intern;

b) efectuarea misiunii de audit intern în conformitate cu cadrul legislativ şi normativ în vigoare;

c) îmbunătăţirea continuă a competenţei profesionale, eficienţei şi calităţii activităţii de audit intern.

**12.3.** Auditorul intern/angajatul din cadrul unităţii de audit intern aplică cadrul legislativ şi normativ relevant în activitatea sa, care-i permit îndeplinirea competentă a atribuţiilor de serviciu.

**12.4.** Auditorul intern/angajatul din cadrul unităţii de audit intern îşi perfecţionează abilităţile necesare pentru exercitarea atribuţiilor de serviciu.

**12.5.** Obţinerea consultanţei din partea unui specialist în domeniu nu eliberează auditorul intern/angajatul din cadrul unităţii de audit intern de responsabilitatea pentru constatările şi recomandările formulate în cadrul misiunii de audit intern.

**13. CONFIDENŢIALITATEA**

**13.1.** Auditorul intern/angajatul din cadrul unităţii de audit intern nu dezvăluie informaţiile obţinute în exercitarea atribuţiilor de serviciu, fără o autorizare a conducerii entităţii publice, cu excepţia cazurilor care reprezintă o obligaţie profesională sau legală.

**13.2.** Principiul confidenţialităţii impune auditorul intern/angajatul din cadrul unităţii de audit intern să respecte următoarele reguli de conduită:

a) să fie prudent în utilizarea şi protecţia informaţiei obţinute în cadrul activităţii de audit intern;

b) să nu utilizeze informaţia obţinută în cadrul activităţii de audit intern în interese personale sau în oricare alt mod, care ar contraveni legislaţiei în vigoare şi/sau ar prejudicia obiectivele entităţii publice.

**13.3.** Auditorul intern/angajatul din cadrul unităţii de audit intern asigură protejarea informaţiei reflectate în corespondenţă, documente, dosare şi datele păstrate pe suport electronic privind unitatea auditată.

**III. DECLARAŢIA DE INTERESE**

**14.** În scopul asigurării independenţei şi obiectivităţii auditorului intern/angajatului din cadrul unităţii de audit intern, înaintea demarării misiunii de audit intern, acesta completează Declaraţia de interese, care oferă informaţii despre funcţiile sau interesele deţinute de către auditorul intern/angajatul din cadrul unităţii de audit intern în raport cu unitatea auditată şi au un impact asupra activităţii acestuia. Modelul Declaraţiei de interese este prezentat în anexa la Codul etic al auditorului intern.

**15.** Declaraţia de interese se anexează în dosarul curent al misiunii de audit intern.

|  |  |  |
| --- | --- | --- |
| *Anexă la*  *Codul etic al auditorului intern*  **DECLARAŢIA DE INTERESE**  **Numele, prenumele:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Funcţia deţinută:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Entitatea publică:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Titlul misiunii de audit intern:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  **Unitatea auditată:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | |
| **Incompatibilităţi în legătură cu unitatea auditată** | **Da** | **Nu** |
| Aţi avut/aveţi vre-o relaţie oficială, financiară sau personală cu cineva din unitatea auditată, care ar putea să Vă limiteze măsura în care puteţi să Vă interesaţi, să descoperiţi sau să constataţi iregularităţi şi neajunsuri? |  |  |
| Aveţi idei preconcepute faţă de persoane, grupuri, organizaţii sau obiective care ar putea să Vă influenţeze în misiunea de audit intern? |  |  |
| Aţi avut/aveţi funcţii sau aţi fost/sunteţi implicat (ă) pe parcursul ultimului an în activitatea unităţii auditate? |  |  |
| Au deţinut/deţin soţul/soţia, rudele pînă la al doilea grad de rudenie ale auditorului intern/angajatului din cadrul unităţii de audit intern funcţii de conducere, pe parcursul ultimului an, în unitatea auditată? |  |  |
| Aţi fost implicat (ă) în elaborarea şi implementarea sistemului de management financiar şi control al unităţii auditate? |  |  |
| Aveţi vre-un interes direct sau unul de fond financiar indirect la unitatea auditată? |  |  |
| Alte circumstanţe, ce generează conflict de interese \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_    Semnat \_\_\_\_\_\_\_\_\_\_\_\_\_\_\_\_\_\_\_\_\_  Data \_\_\_\_\_\_\_\_\_\_\_\_\_\_\_\_\_\_\_\_\_\_\_\_    **Declaraţia a fost examinată de:**  Semnat \_\_\_\_\_\_\_\_\_\_\_\_\_\_\_\_\_\_\_\_\_  Data \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | |